Вiялета Дзёшава

сярэдняя школа № 2 г. Рэчыца (Гомельская вобласць), 9 «Г» клас, настаўніца Алена Уладзiмiраўна Сажына

*«Беларусь – мая мова і песня»*

Рыгор Барадулiн унёс вялікі ўклад ў развіццё і захаванне беларускай мовы. Менавiта таму я выбрала цытату «Беларусь – мая мова і песня».

Чаму ж паэт так цёпла адносіцца да мовы? Я лічу, што гэта пачуццё пачынаецца з любові да сваёй Радзімы, да роднага краю. Аўтар – сапраўдны патрыёт. Ён шануе Бацькаўшчыну, а значыць – любіць мову, на якой размаўляе і піша. Мы павінны больш размаўляць па-беларуску. Толькi так мы зможам захаваць мову i перадаць яе сваім дзецям.

Чаму для паэта Беларусь – гэта песня? Таму што для яго наша краіна – гэта месца, якім можна захапляцца. Усе мы ведаем, якія прыгожыя краявіды ў Беларусi! Адразу перад вачамі з’яўляецца карціна: сядзіш на беразе рэчкi, слухаеш чароўны спеў птушак і дыхаеш свежым паветрам, і тады становіцца так добра і спакойна… Ты трапляеш у свет, дзе пачынае спяваць душа, дзе ты атрымліваеш асалоду ад шамацення травы і ад шуму цёплага ветрыка.

На маю думку, цытата перадае адносіны аўтара да сваёй Спадчыны, якая распаўсюджваецца на ўвесь беларускі народ, таму што Беларусь – гэта мова, што згуртоўвае людзей і дае ім моц, і любімы родны кут, дзе ты чуеш звонкую шчырую песню.